Ríkisstjórnarflokkarnir þrír njóta stuðnings helmings kjósenda samkvæmt nýjum þjóðarpúlsi Gallup. Sósíalistaflokkurinn mælist með jafn mikið fylgi og Miðflokkurinn.
Litlar breytingar eru á fylgi flokka milli kannana.
Ef kosið yrði til Alþingis í dag fengi Sjálfstæðisflokkur flest atkvæði, eða tæplega 25 prósent þeirra. Liðlega 14 prósent segjast ætla að kjósa Vinstri græn, hátt í 13 prósent Pírata og rúm 11 prósent Samfylkinguna. Rúm 10 prósent segjast ætla að kjósa Framsóknarflokkinn og liðlega níu prósent Viðreisn. Sósíalistaflokkur Íslands og Miðflokkur mælast jafnir með tæp sjö prósent. Sósíalistaflokkurinn bætir við sig rúmlega einu prósenti milli kannana. Flokkur fólksins mælist með fjögur prósent og næði ekki manni á þing. Frjálslyndi lýðræðisflokkurinn mælist með 0,6 prósenta fylgi. Tæplega 58 prósent svarenda segjast styðja ríkisstjórnina. Rúmlega 12 prósent taka ekki afstöðu og liðlega 8 prósent segjast ætla að skila auðu eða ekki kjósa.
Könnunin var gerð dagana 29. júlí til 15. ágúst. 6.238 voru í úrtakinu og svarhlutfall 48,9 prósent.
Um helmingur kjósenda styður einhvern ríkisstjórnarflokkanna þriggja samkvæmt nýjum þjóðarpúlsi Gallup.